تشدات فحالة اعتقال وتحكم عليها بشهراين دالحبس وتعويض ديال 10 دالمليون، بتهمة إهانة موظف عمومي بمناسبة قيامه بمهامه، وهذشي من بعدما سافطات للمحامي ديالها ميساجات كتنعتو فيهم ب”الشفار” و”النصاب”، ومن بعد المحامي نفسو حط شكاية خرى ضدها كيقول فيها بأنه ماخداش الأتعاب ديالو فملف كان كينوب عليها فيه، والمحكمة حكمات عليها بأداء تعويض ديال 2 دالمليون. المواطنة إقبال بوفوس ختارت اللجوء لموقع “كود” باش تتكلم على قضيتها، كتقول أنها كانت كلفات ف2014 المحامي عن هيئة أكادير، طه عبد المنعم، باش يحط ليها جوج دوسييات دالإرث فابتدائية المدينة نفسها وينوب عليها فالملف، لكن مادار والو، وبقا 7 شهور وهو “كيوهمها بوجود جلسات واخا ماكيناش، و”فاش هضرت لقيت راسي فالحبس”، على حد تعبيرها. وزادت أنها ماقدراتش تتبع آش واقع بحكم أنها كتسكن بعيدة فالرباط، “ومن بعد اكتشفت أنه غير كيتفلى عليا، فماقدتش نتمالك أعصابي وسيفت ليه ميساجات بالفرونسي قلتلو فيها أنه “شفار” و”نصاب”، وحطيت بيه 3 دالشكايات وكلهم كان المصير ديالهم الحفظ”، كيف قالت بوفوس. وكشفات بوفوس أنها تفاجآت فاش البوليس فأكَادير اتصلو بيها باش يسمعو ليها فلافير ديال سب المحامي، قالت ليهم أنها بعيدة وماتقدرش تجي، وتدارت ضدها مذكرة بحث وطنية بأمر من النيابة العامة فأكَادير ف2015، وف2019 تشدات، وخرجات ف3 ماي من نفس العام. وقالت بوفوس أن هذ المحامي عندو نفوذ، وضحاياه كثار، وكتعتبر أن هذكشي اللي دوزات ماشي حبس، لكن “اعتقال تعسفي ظلما وعدوانا” فهذ لافير اللي كانت فيها هي الضحية، كيف كتقول. وتابعات بوفوس أن المحامي مشا حط تاني شكاية خرى بيها من بعد ما ديبوزا ملف ديال الإرث، باش يتابعما من بعد ويطالب بالأتعاب ديالو، واخا كتقول أنه مادار والو فالقضية ديالها، وهنا حكمات عليها المحكمة ب2 مليون كتعويض للمحامي، ودابا القضايا بجوج فمحكمة النقض. وباش تاخد رأيو فالموضوع تواصلات “كود” مع المحامي عبد المنعم اللي قال أن هذ السيدة تمادات فالسلوكات ديالها بزاف، وأنه كاينة مافيا كتبتز عباد الله وتسبهم وتشهر بيهم. وقال المحامي، فتصريحو ل”كود”، أن بوفوس حطات مجموعة من الشكايات للوكيل العام ووزير العدل والنقيب، وكان المصير ديالهم كاملين الحفظ، لأنه تبين أن كلامها لا أساس ليه من الصحة، ولا يستند على أي حجة، وماكاينين لا تجاوزات لا والو، و”غير خوا خاوي”. وهي اللي كتقول النصب، “لكن أنا واش خديت شي حاجة وما قمتش باللازم؟”، كيتساءل المحامي. وكيتابع بالقول أن الفترة اللي تواصلات معاه فيها هو كان كون الملف، لكن هذ الوقيتة كانت تصادفات مع إضرابات، وكان شي تأخير بسيط ديال شي 3 شهور، وهي اعتبرات أن هذ التأخير ضيع ليها فرصة ولحق بيها ضرر. وقال المحامي أن هذ السيدة بغات تدير “قانون الغاب”، وكتسب وتنعت بنعوت “قدحية”، وكان “تسيب فالأسلوب ديالها”، ومازال زايدة فيه. 
مواطنة كتتهم المحامي ديالها بالنصب لـ”كود”: دوزت الاعتقال التعسفي ظلما وعدوانا بسبابو وعاد مطالبة بتعويض ديال 12 لمليون.. وهو كيرد: هاد السيدة بغات تدير قانون الغاب وكتسب وتنعت بكلام قدحي وشكاياتها ضدي تحفظات حيت ماعندها أساس